Update: Ministerul Sănătății declară că „este foarte puțin probabil” ca studentul din Bacău, revenit recent din China, să fie infectat cu noul coronavirus. Persoana respectivă se prezentase cu simptome specifice coronavirusului la secția de Urgențe a Spitalului din Bacău.

„La sosirea în țară el a prezentat doar febră și tuse seacă, care între timp s-au remis, în momentul de față acuzând dureri musculare”, a anunțat, într-un comunicat de presă, Ministerul Sănătății.

„Pacientul a venit dintr-o regiune din China cu puține cazuri confirmate de infecție cu noul Coronavirus (128 cazuri), răspândite în 11 localități. A sosit în țară în urmă cu opt zile. Este foarte puțin probabil ca pacientul să fie infectat cu noul Coronavirus. La sosirea în țară a prezentat doar febră și tuse seacă, care între timp s-au remis în momentul de față acuzând dureri musculare”, se arată în comunicatul Ministerul Sănătății.



Studentul va fi internat, în cursul acestei seri, la Institutul Național de Boli Infecțioase „Prof.Dr. Matei Balș”, unde va fi evaluat și diagnosticat clinic și biologic.

Alertă pentru posibilă infectare cu virusul mortal din China în România. E vorba despre o persoană revenită recent din ţara asiatică şi care s-a prezentat cu simptome specifice coronavirusului la secţia de Urgenţe a Spitalului din Bacău.

„Din ce date avem la acest moment, este vorba despre un tânăr de 24 de ani, care studiază în China și care a venit în Bacău în urmă cu opt zile. A acuzat febră inclusiv în avion, dar ulterior nu a mai avut stare febrilă. În schimb a tușit, iar acum s-a prezentat la UPU cu dureri musculare, care pot fi și un efect secundar al acestei tuse. A fost introdus în camera de izolare, i se efectuează toate investigațiile necesare, s-a luat legătura și cu Institutul Matei Balș, așteptăm rezultatele”, a declarat Alin Năstasă, directorul Direcției de Sănătate Publică Bacău, pentru Deșteptarea.ro.

Tânărul va fi transferat la Institutul Matei Balș din București, a anunțat directorul Spitalului Județean Bacău, Adrian Popa.

„La acest moment, o persoană de 24 de ani de sex masculin s-a prezentat în UPU, inițial cu niște simptome de gripă, însă, din declarații am aflat că este student în China și că pe data de 17 s-a întors de acolo, acuzând simptome de răceală. Înțeleg, din declarațiile lui că a tratat-o la domiciliu, însă după ceva zile a simțit iarăși simptome agravante și s-a prezentat în UPU”, a spus Popa.

„Deocamdată l-am izolat, am luat legătura cu Institutul Matei Balș, urmând ca el să fie transferat pentru investigații amănunțite acolo”, a adăugat el.

Managerul Institutului „Matei Balş”, Adrian Streinu-Cercel, a precizat, după comandamentul de la Ministerul Sănătății, că există posibilitatea ca persoane care au contactat coronavirsul din China să intre pe teritoriul României și să fie, aparent, sănătoase.

„Urmărim orice persoană care intră în țară și care a avut legături cu China în zonele afectate, în ultimele 14 zile. Ne așteptăm să între persoane (în țară, n.r) care aparent sunt sănătoase”, a spus el.

Editor web: M.B.